ԵՐԵՎԱՆ 21 ՄԱՅԻՍԻ, ԱՐՄԵՆՊՐԵՍ: Եվրամիության հետ Հայաստանի համագործակցությունը սերտ է եւ դրված է բարձր մակարդակի վրա: Նոր իրականության մեջ մարտահրավերները լուծվեն խաղաղ ճանապարհով, եւ համագործակցությունը պետք է չխանգարի Հայաստանի` այլ կառույցների հետ համագործակցությանն ու անդամակցությանը: ՀՀ ԱԳՆ Եվրոպայի վարչության պետ Արմեն Լիլոյանի խոսքով` տասը տարի առաջ սկսվեց Եվրոպական Միության ընդարձակման գործընթացը, որը զգալի ազդեցություն ունեցավ համաեվրոպական քաղաքական քարտեզի վրա։ «Ընդարձակման այդ փուլին զուգահեռ նախաձեռնվեց Եվրոպական հարևանության քաղաքականությունը, որը կոչված էր մասնակից երկրների ու Եվրոպական միության միջև համագործակցության խթանմանը։ Եթե փորձենք ընդհանրություն գտնել այդ գործընթացներում, ապա կտեսնենք, որ դրանք խարսխված են եղել այն նույն արժեքների վրա, որոնք ընկած են եվրոպական գաղափարի հիմքում։ Այսօր առավել քան կարևոր է որպեսզի չստեղծվեն նոր բաժանարար գծեր, իսկ առկա մարտահրավերները լուծվեն խաղաղ ճանապարհով: Հենց այդ հրամայականն է եղել Եվրոպական միության ստեղծման շարժառիթը։ Հիշում եմ 2004 թվականը, երբ արդեն նախապատրաստվում էին Հարևանության քաղաքականության շրջանակներում Հայաստանի գործողությունների ծրագրի մշակման աշխատանքները։ Այն ժամանակ նույնիսկ ամենահամարձակ սցենարով դժվար կլիներ պատկերացնել այն առաջընթացը, որ Հայաստանը կունենար հետագա տարիների ընթացքում Եվրոպական միության հետ իր համագործակցության շրջանաներում։ Եթե փորձենք հետադարձ հայացք նետել Հայաստանի ու Եվրոպական միության հարաբերությունների էվոլյուցիային, կուրվագծվեն զարգացման մի քանի փուլեր։ Անմիջապես անկախությունից հետո Հայաստանին տրամադրվող աջակցությունից մենք անցել ենք Գործընկերության և համագործակցության համաձայնագրի ստորագրմանն ու իրականացմանը, և ապա Եվրոպական Հարևանության ծրագրից անցում ենք կատարել Արևելյան գործընկերության նախաձեռնությանը։ Յուրաքանչյուր հաջորդ փուլ ենթադրել է ավելի սերտ փոխգործակցություն Հայաստանի ու Եվրոպական միության միջև»,-«Արմենպրես»-ի հաղորդմամբ` ասաց Լիլոյանը։